Document ID: /roh_data/filtered/fineweb-2-filterrobots_roh.jsonl.gz/55783

Aur per Mujinga Kambundji en la cursa da 200 meters. Suenter la medaglia d'argient sur ils 100 meters als campiunadis europeics a Minca ha l'atleta bernaisa gudagnà il final sur ils 200 meters en in temp da 22,32 secundas. Segunda è vegnida la defensura dal titel, la Brita Dina Asher-Smith e terza la Danaisa Ida Karstoft.
Quai è l'emprim titel internaziunal en il liber per Kambundji – suenter ch'ella era gia daventada quest onn campiunessa europeica sur 60 meters en halla. Dals campiunadis mundials a Doha il 2019 era Kambundji daventada terza sur ils 200 meters.